b'\n_START_ARTICLE_\nLeopold Devetak\n_START_SECTION_\n\xc5\xbdivljenje in delo\n_START_PARAGRAPH_\nLeta 1970 je diplomiral na tr\xc5\xbea\xc5\xa1ki pedago\xc5\xa1ki fakulteti. \xc5\xbde kot \xc5\xa1tudent je pou\xc4\x8deval na ve\xc4\x8d italijanskih osnovnih \xc5\xa1olah in na slovenski osnovni \xc5\xa1oli v Barkovljah. Po diplomi je u\xc4\x8dil sloven\xc5\xa1\xc4\x8dino, zemljepis in zgodovino na ni\xc5\xbeji srednji \xc5\xa1oli Ivan Trinko v Gorici. Od leta 1958 je v rojstnem kraju aktiven \xc4\x8dlan kulturno prosvetnega dru\xc5\xa1tva Danica, kateremu je bil v letih 1968\xe2\x88\x921977 tudi predsednik. Leta 1974 je bil \xc4\x8dlan pripravljalnega odbora za postavitev spomenika padlim in \xc5\xbertvam nacifa\xc5\xa1izma na Vrhu sv. Mihaela. Za to prilo\xc5\xbenost je sodeloval z dr. Karlom Devetakom pri izdaji bro\xc5\xa1ure Vrh 20.4.1974, Ob odkritju spomenika padlim v NOB in \xc5\xbertvam nacifa\xc5\xa1izma (Gorica, 1974). Leta 1977 je bil glavni pobudnik za ustanovitev Gospodarske zadruge Vrh in njen predsednik. Zadruga je omogo\xc4\x8dila dograditev \xc5\xa1portnega in kulturnega sredi\xc5\xa1\xc4\x8da Danica, katerega odprtje je bilo 29. septembra 1987. Leta 1980 je postal \xc4\x8dlan Slovenske kulturno-gospodarska zveze in bil pri zvezi ve\xc4\x8d mandatov predsednik komisije za vzgojo in izobra\xc5\xbeevanje.'